**Informatīvais ziņojums**

**par VAS “Ceļu satiksmes drošības direkcija”**

**līdzdalības kapitālsabiedrībās pārvērtēšanu**

**I. Ievads**

Informatīvajā ziņojumā pārvērtēta VAS “Ceļu satiksmes drošības direkcija” (turpmāk - CSDD) līdzdalība SIA „Auteko & TÜV Latvija” (reģ.nr. 40003201762), SIA „Scantest” (reģ.nr. 40003348247), SIA „Venttests” (reģ.nr. 40003425118) un SIA „Autests” (reģ.nr. 40003425353) (turpmāk – Kapitālsabiedrības), lai saskaņā ar Publiskas personas kapitāla daļu un kapitālsabiedrību pārvaldības likuma 7.pantu izvērtētu tās atbilstību šī likuma 4. panta nosacījumiem un Valsts pārvaldes iekārtas likuma 88. pantam.

Izvērtēšanā ņemts vērā Konkurences padomes informatīvais materiāls “Priekšnoteikumi publiskas personas līdzdalībai kapitālsabiedrībā un tās izvērtēšana” (2019).

**II. Situācijas izklāsts**

Transportlīdzekļu tehniskā kontrole ir viens no instrumentiem, lai panāktu, ka transportlīdzekļi to lietošanas laikā tiek uzturēti drošā un vides standartiem atbilstošā stāvoklī, kā arī, lai uzlabotu drošību ceļu satiksmē, aizsargājot cilvēku dzīvību, veselību un īpašumu.

Saskaņā ar Ceļu satiksmes likuma 16.panta trešo daļu mehānisko transportlīdzekļu un to piekabju (izņemot traktortehniku un tās piekabes) valsts tehnisko apskati Latvijā veic VAS “Ceļu satiksmes drošības direkcija” (turpmāk - CSDD), bet transportlīdzekļu tehniskā stāvokļa kontroli transportlīdzekļu valsts tehniskās apskates ietvaros — CSDD vai CSDD šim nolūkam akreditēta persona. No likuma regulējuma izriet, ka valsts tehniskā apskate ir plašāks jēdziens un darbību kopums nekā tehniskā kontrole. Transportlīdzekļu tehniskā kontrole ir vai nu pakalpojums, ko akreditēta persona saskaņā ar līgumu sniedz CSDD vai pašas CSDD veikta darbība valsts tehniskās apskates ietvaros. Realizējot CSDD vidējā termiņa darbības stratēģijā 2018. – 2020.gadam noteiktos mērķus, kopš 2019.gada 4.septembra CSDD pati vairs neveic transportlīdzekļu tehnisko kontroli valsts tehniskās apskates ietvaros un tagad to pilnībā nodrošina akreditētās personas, kurās CSDD ir līdzdalība.

Jau veidojot tehniskās apskates sistēmu Latvijā un attīstot transportlīdzekļu un to vadītāju valsts reģistru, tika secināts, ka periodiska transportlīdzekļu uzrādīšana tehniskās apskates vietā un transportlīdzekļu un to vadītāju valsts reģistra pieejamība tiešsaistē ļauj veikt daudz plašāku darbību loku nekā tikai transportlīdzekļa tehniskā stāvokļa pārbaudi. Līdz ar to, tagad transportlīdzekļu valsts tehniskā apskate atvieglo un nodrošina arī virkni valsts un pašvaldību iestāžu un citu institūciju funkciju īstenošanu, kuru izpilde citos veidos būtu neefektīva, laikietilpīga un dārga (piemēram, dažāda veida piedziņas un saistību izpildes nodrošināšana, nodokļu samaksas kontrole, kā arī to iekasēšana pakalpojuma saņemšanas vietā, transportlīdzekļu īpašnieku civiltiesiskās atbildības obligātās apdrošināšanas kontrole, u.tml.). Tomēr tieši tehniskās kontroles nodrošināšana prasa lielākos finanšu līdzekļus, specifiskas zināšanas un pieredzi. Tehniskās kontroles funkcijas nodrošināšana, izveidojot visā valstī noteiktām prasībām atbilstošas tehniskās apskates stacijas, un ilgtermiņa transportlīdzekļu valsts tehniskās apskates politikas īstenošana tikai ar publiskā finansējuma līdzekļiem noteiktajā laika ietvarā nebūtu iespējama. Tādēļ, ar valsts un CSDD līdzdalību un privātā kapitāla piesaisti pakāpeniski tika izveidotas Kapitālsabiedrības, kas kopā ar pašas CSDD veidotajām tehniskās apskates stacijām, nodrošināja, ka kopš 2003.gada transportlīdzekļu valsts tehniskā apskate Latvijā tiek veikta tikai noteiktajām prasībām atbilstošās tehniskās apskates stacijās (aprīkotas telpas, stāvlaukumi, iekārtas un kvalificēts personāls).

Šis privātās partnerības modelis, ko īstenoja Satiksmes ministrija, CSDD un to sadarbības partneri, tehniskās apskates sistēmas izveidē un darbībā apvieno augstu pakalpojumu kvalitāti un zemas pakalpojuma cenas. Pakalpojuma cena ir pieņemama pakalpojuma saņēmējam un nodrošina ieņēmumus CSDD funkciju nodrošināšanai, tai skaitā norēķinam ar Kapitālsabiedrībām, kuras veic tehnisko kontroli CSDD uzdevumā. Šobrīd CSDD teritoriālās struktūrvienības un tehniskās apskates stacijas vairumā gadījumu ir vienots, transportlīdzekļu īpašniekiem sniedzamo pakalpojumu komplekss ar vienotu kvalitātes kontroles un pretkorupcijas pasākumu sistēmu, ko nodrošina CSDD darbinieki un attiecīgās tehniskās apskates stacijas vadītājs.

CSDD līdzdalība Kapitālsabiedrībās ir vērtēta vairākkārt, tai skaitā arī izskatīta iespēja par CSDD piederošo kapitāla daļu atsavināšanu. Izpildot Ministru kabineta 2013.gada 11.jūnija sēdes protokola (protokols Nr.34 37.§) 2.punktu, Satiksmes ministrija izvērtēja visus juridiskos un finanšu riskus, kas saistīti ar Ministru prezidenta 2012.gada 19.jūnija rīkojumu Nr.233 izveidotās darba grupas ierosinājumu atsavināt CSDD piederošās kapitāla daļas Kapitālsabiedrībās, un sagatavoja Ministru kabineta lēmumu par CSDD līdzdalības Kapitālsabiedrībās saglabāšanu, secinot, ka CSDD līdzdalība Kapitālsabiedrībās konkrētajas tiesiskajos un faktiskajos apstākļos nodrošināja tirgus nepilnības novēršanu stratēģiski svarīgā nozarē, Kapitālsabiedrību darbība sekmēja CSDD mērķu un attīstības prioritāšu īstenošanu, nodrošinot kvalitatīvus transportlīdzekļu tehniskā stāvokļa pārbaudes pakalpojumus, kā arī nodrošināja vienotu stratēģisko lēmumu pieņemšanu, Kapitālsabiedrību iekšējo kontroli, iespēju izdevīgi ieguldīt esošos aktīvus, mazināt investoru risku un nodrošināt stabilu finanšu plūsmu dividenžu veidā.

Minētais izvērtējums tika veikts valsts (tagad publiskas personas) kapitāla daļu pārvaldīšanas reformas laikā, kad tika gatavots jaunais Publiskas personas kapitāla daļu un kapitālsabiedrību pārvaldības likumprojekts un grozījumi Valsts pārvaldes iekārtas likuma 88.pantā.

Jāatzīmē, ka jautājums par transportlīdzekļu tehniskās apskates turpmāko attīstību tika skatīts arī Ministru kabineta 2018.gada 11.decembra sēdē. Ar valdības protokollēmumu (prot.Nr.59, 65.§) tika pieņemts zināšanai informatīvais ziņojums “Par izmaiņām transportlīdzekļu valsts tehniskajā apskatē”, ar kuru Satiksmes ministrijai (valsts akciju sabiedrībai “Ceļu satiksmes drošības direkcija”) tika uzdots nodrošināt informatīvajā ziņojumā minēto pasākumu izpildi. Viena no informatīvajā ziņojumā “Par izmaiņām transportlīdzekļu valsts tehniskajā apskatē” plānotajām veicamajām darbībām ir CSDD līdzdalības Kapitālsabiedrībās izvērtējums, kas veicams ne vēlāk kā 2020.gadā.

**Kapitālsabiedrību darbības apraksts**

Kapitālsabiedrības veic transportlīdzekļu tehniskā stāvokļa kontroli valsts tehniskās apskates ietvaros. Atbilstoši tiesību normām visas Kapitālsabiedrības ir akreditētas tehniskās kontroles veikšanai līdz 2021.gada 24.jūlijam.

|  |  |  |  |
| --- | --- | --- | --- |
| SIA "AUTEKO & TUV LATVIJA"  reģ. 40003201762 | Apmaksātais pamatkapitāls: | Dalībnieku saraksts | |
| 532500.00 EUR | CSDD | 51 % |
| TUV International GmbH (Vācija) | 49 % |
| SIA "SCANTEST"  reģ. 40003348247 | 177500.00 EUR | Dalībnieku saraksts | |
| Carspect Group AB (Zviedrija) | 51 % |
| [SIA "CA 88"](https://www.lursoft.lv/uznemuma-izzina/ca-88) | 29 % |
| [CSDD](https://www.lursoft.lv/uznemuma-izzina/celu-satiksmes-drosibas-direkcija) | 20 % |
| SIA " VENTTESTS "  reģ. 40003425118 | 284802.00 EUR | Dalībnieku saraksts | |
| CSDD | 50 % |
| Ventspils pilsētas dome | 50 % |
| SIA "AUTESTS"  reģ. 40003425353 | 279030.00 EUR | Dalībnieku saraksts | |
| [SIA "Ogres servisa centrs"](https://www.lursoft.lv/uznemuma-izzina/ogres-servisa-centrs) | 80 % |
| CSDD | 20 % |

Kopā Kapitālsabiedrības nodrošina tehniskās kontroles pakalpojumus valsts tehniskās apskates ietvaros 31 tehniskās apskates stacijā Latvijas teritorijā, nodrošinot klientiem ērtu un ātru pakalpojuma pieejamību:

* SIA “Auteko&TÜV Latvija” - Rīgā, Jelgavā, Jēkabpilī, Dobelē, Madonā, Bauskā, Preiļos un Aizkrauklē;
* SIA “Autests” - Ogrē, Jūrmalā, Cēsīs, Limbažos, Krāslavā, Daugavpilī un Tukumā;
* SIA “Scantest” - Liepājā, Grobiņā, Talsos, Siguldā, Ludzā, Valkā, Kuldīgā, Saldū, Gulbenē, Balvos, Alūksnē, Valmierā un Rēzeknē;
* SIA “Venttests” – Ventspilī.

Tehniskās apskates stacijas ir speciāli ierīkotas vietas (ēkas un teritorija) ar tajā nodarbināto atbilstošas kvalifikācijas personālu, kurā tiek veikta transportlīdzekļu valsts tehniskā apskate, tai skaitā tehniskā kontrole, un kura aprīkota ar nepieciešamajām iekārtām un ierīcēm nepieciešamo pārbaužu veikšanai atbilstoši normatīvo aktu prasībām, transportlīdzekļu stāvēšanai piemērotu laukumu un pievedceļiem.

**Kapitālsabiedrību galvenie finanšu rādītāji 2018.gada pārskatos**

|  |  |  |  |  |
| --- | --- | --- | --- | --- |
|  | SIA "AUTEKO & TUV LATVIJA" | SIA  "SCANTEST" | SIA "AUTESTS" | SIA "VENTTESTS" |
| Apgrozījums EUR | 6976723.00 | 3357005.00 | 1905066.00 | 275628.00 |
| Peļņa vai zaudējumi pēc nodokļiem EUR | 1438524.00 | 1152495.00 | 347627.00 | 73610.00 |
| Darbinieku skaits | 152 | 80 | 44 | 8 |

**III. Izvērtējuma tiesiskais ietvars**

Ceļu satiksmes likuma 16.panta trešajā daļā noteikts, ka mehānisko transportlīdzekļu un to piekabju (izņemot traktortehniku un tās piekabes) valsts tehnisko apskati veic CSDD, bet transportlīdzekļu tehniskā stāvokļa kontroli transportlīdzekļu valsts tehniskās apskates ietvaros — CSDD vai CSDD šim nolūkam akreditēta persona.

Eiropas Padomes un Parlamenta 2014.gada 3.aprīļa Direktīva 2014/45/ES par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK atcelšanu (turpmāk– Direktīva 2014/45/ES), paredz, ka dalībvalstis var organizēt tehniskās apskates procesu dažādi, bet jebkurā gadījumā valsts saglabā atbildību par tehniskās apskates organizēšanu pat tad, ja tā ir nodota privāto struktūru kompetencē. Tiesību normas, kas izriet no Direktīvas 2014/45/ES, Latvijā ir pārņemtas ar Ministru kabineta 2017.gada 30.maija noteikumiem Nr.295 “Noteikumi par transportlīdzekļu valsts tehnisko apskati un tehnisko kontroli uz ceļa” (turpmāk– MK noteikumi Nr.295). Tie nosaka, ka no 2023.gada 1.janvāra tehnisko kontroli Latvijā veic akreditēta persona, kura izvēlēta publisko iepirkumu reglamentējošos tiesību aktos noteiktajā kārtībā un kas izpilda prasības attiecībā uz transportlīdzekļu tehniskās kontroles inspektoru kompetenci, apmācību un atestāciju, kā arī prasības transportlīdzekļu tehniskās apskates stacijai, tehniskās kontroles iekārtām un aprīkojumam.

Valsts pārvaldes iekārtas likuma 88.panta pirmajā daļā noteikts, ka publiska persona savu funkciju efektīvai izpildei var iegūt līdzdalību kapitālsabiedrībā, ja īstenojas viens no šādiem nosacījumiem:

1) tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Publiskas personas kapitāla daļu un kapitālsabiedrību pārvaldības likuma 4.panta otrajā daļā noteikts, ka publiskas personas kapitālsabiedrībai var būt līdzdalība citā kapitālsabiedrībā, ja ir spēkā viens no šādiem nosacījumiem:

1) kapitālsabiedrības darbība atbilst publiskas personas līdzdalības nosacījumiem, kas paredzēti Valsts pārvaldes iekārtas likuma 88.panta pirmajā daļā;

2) līdzdalība tieši nodrošina publiskas personas kapitālsabiedrības vai publiski privātās kapitālsabiedrības vispārējo stratēģisko mērķu un vidēja termiņa darbības stratēģijā noteikto mērķu sasniegšanu.

Publiskas personas kapitāla daļu un kapitālsabiedrību pārvaldības likuma 7.pantā noteikts, ka publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību šā likuma 4.panta nosacījumiem. Lai gan minētais pienākums pārvērtēt tiešo līdzdalību kapitālsabiedrībā ir noteikts publiskai personai, CSDD, ievērojot labas korporatīvās pārvaldības principus un ievērojot Publiskas personas kapitāla daļu un kapitālsabiedrību pārvaldības likuma 4.panta nosacījumus, ir izvērtējusi līdzdalības saglabāšanas lietderību Kapitālsabiedrībās, kā arī līdzdalības izbeigšanu, atsavinot CSDD piederošās Kapitālsabiedrību daļas.

Konkurences likuma 3.panta otrajā daļā noteikts, ka kapitālsabiedrība, kurā publiskai personai ir izšķiroša ietekme, savā darbībā nodrošina brīvu un godīgu konkurenci. 2020.gada 1.janvārī spēkā stājies šī likuma 141.pants, kura pirmajā daļā noteikts, ka kapitālsabiedrībai, kurā publiskai personai ir izšķiroša ietekme, aizliegts ar savu darbību kavēt, ierobežot vai deformēt konkurenci, kas var izpausties arī kā:

1) tirgus dalībnieku diskriminācija, radot atšķirīgus konkurences apstākļus;

2) priekšrocību radīšana kapitālsabiedrībai, kurā publiskai personai ir tieša vai netieša līdzdalība;

3) darbības, kuru dēļ cits tirgus dalībnieks ir spiests atstāt kādu konkrēto tirgu vai tiek apgrūtināta potenciāla tirgus dalībnieka iekļūšana vai darbība tirgū.

CSDD kā kapitālsabiedrības darbību regulē arī Komerclikums, ciktāl attiecīgais jautājums nav regulēts Publiskas personas kapitāla daļu un kapitālsabiedrību pārvaldības likumā. Komerclikuma 189.panta pirmajā daļā kapitāla daļu atsavināšanas gadījumā pārējiem dalībniekiem ir paredzētas pirmpirkuma tiesības, ja sabiedrības statūtos nav noteikts citādi. Arī Kapitālsabiedrību statūtos noteikts, ka kapitāla daļu atsavināšanas gadījumā pārējiem Kapitālsabiedrību dalībniekiem ir jānodrošina pirmpirkuma tiesības.

Atbilstoši Publiskas personas finanšu līdzekļu un mantas izšķērdēšanas novēršanas likuma 2.panta trešajai daļai publiskas personas kapitālsabiedrība savā rīcībā ar finanšu līdzekļiem un mantu ievēro [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums" \t "_blank)  noteiktos publiskas personas komercdarbības pamatus, kā arī šajā likumā un citos normatīvajos aktos noteiktos pienākumus un ierobežojumus. Ņemot vērā minēto, CSDD ir saistošs Publiskas personas finanšu līdzekļu un mantas izšķērdēšanas novēršanas likuma 3.panta 2.punktā noteiktais pienākums lietderīgi rīkoties ar finanšu līdzekļiem un mantu, tai skaitā mantu atsavināt un nodot īpašumā vai lietošanā citai personai par iespējami augstāku cenu.

**IV. CSDD līdzdalības izbeigšanas izvērtējums**

Ar Ceļu satiksmes likuma 4.panta piekto daļu CSDD ir deleģēts uzdevums veikt transportlīdzekļu valsts tehnisko apskati un kontrolēt ekspluatācijā esošo transportlīdzekļu tehnisko stāvokli. Savu funkciju un uzdevumu ietvaros CSDD ir pienākums nodrošināt arī valsts tehniskās apskates pakalpojumu tīkla kvalitatīvu attīstību.

CSDD līdzdalība Kapitālsabiedrībās vairāk kā 20 gadu laikā ir nodrošinājusi tirgus nepilnības novēršanu stratēģiski svarīgā nozarē un Kapitālsabiedrību darbība ir sekmējusi CSDD mērķu un attīstības prioritāšu īstenošanu, nodrošinot kvalitatīvus transportlīdzekļu tehniskā stāvokļa pārbaudes pakalpojumus. Šajā laikā izveidota kvalitatīva, efektīva tehnisko apskašu staciju un akreditēto uzņēmumu darbības uzraudzības sistēma, pilnveidota un sakārtota tehnisko apskašu veikšanas normatīvā bāze. Līdz ar to, uz šo brīdi tehniskās apskates sistēma Latvijā ir pilnveidota un šobrīd pilnībā nodrošina objektīvu un kvalitatīvu transportlīdzekļu tehniskā stāvokļa kontroli, kā arī citu saistītu sabiedrībai nepieciešamu funkciju izpildi.

Kā jau iepriekš norādīts, mainījusies ir arī tiesiskā situācija - MK noteikumi Nr.295 nosaka, ka tehnisko kontroli Latvijā veic akreditēta persona, kura izvēlēta publisko iepirkumu reglamentējošos tiesību aktos noteiktajā kārtībā. Īstenojot minētās prasības, CSDD būs jāorganizē publiskā iepirkuma procedūra, lai izvēlētos komersantus, kam piešķirt tiesības veikt transportlīdzekļu tehnisko kontroli. Bez tam, 2020.gada 1.janvārī stājies spēkā Konkurences likuma 141.pants, kura pirmajā daļā noteikts ierobežojums tiešās pārvaldes un pastarpinātās pārvaldes iestādei, kā arī kapitālsabiedrībai, kurā publiskai personai ir izšķiroša ietekme, ar savu darbību kavēt, ierobežot vai deformēt konkurenci, kas var izpausties arī kā priekšrocību radīšana kapitālsabiedrībai, kurā publiskai personai ir tieša vai netieša līdzdalība. Līdz ar to CSDD līdzdalība kapitālabiedrībās varētu radīt bažas par Konkurences likuma 141.panta pirmajā daļa noteikto ierobežojumu izpildi.

Konkurences padome 2018.gada 16.jūlija Tirgus uzraudzības noslēguma ziņojumā “Konkurences ierobežojumi transportlīdzekļu valsts tehniskās apskates jomā” paudusi bažas, ka CSDD kā visu akreditēto sabiedrību daļēja kapitāldaļu turētāja ir spējīga realizēt tādu ietekmi, lai nodrošinātu, ka visas Kapitālsabiedrības tirgū darbojas kā vienota ekonomiska vienība, un tādējādi CSDD un Kapitālsabiedrības varētu tikt uzskatītas par kolektīvu vienību, kas atrodas dominējošā stāvoklī transportlīdzekļu tehniskās kontroles tirgū Latvijā un spēj ievērojami kavēt, ierobežot vai deformēt konkurenci šajā tirgū.

Izvērtējot iepriekš minēto situācijas aprakstu un ievērojot tiesību normās ietverto regulējumu, kas stājies spēkā 2020.gada 1.janvārī un stāsies spēkā 2023.gada 1.janvārī, secināms, ka CSDD līdzdalība Kapitālsabiedrībās ir izbeidzama.

Jāatzīmē, ka CSDD līdzdalība kapitālsabiedrībās lielā mērā nodrošināja CSDD iespēju veikt tehniskās kontroles procesa uzraudzību un kvalitātes kontroli (nodrošinot inspektoru darbības uzraudzību, to apmācību un atestāciju, izlases kārtā veicot transportlīdzekļu atkārtotu tehniskā stāvokļa novērtēšanu uzreiz pēc tehniskās apskates veikšanas, veicot transportlīdzekļiem slēptās pārbaudes tehniskās apskates stacijās, veicot videonovērošanu, validējot tehniskajā kontrolē elektroniski fiksētus un pārraidītus veikto mērījumu rezultātus (t.i. periodiski nosakot fiksēto datu atbilstību faktiskajiem lielumiem), analizējot tehniskās kontroles rezultātus, kā arī veicot citus uzraudzības un kvalitātes kontroles pasākumus.

Lai tehniskās apskates stacijās arī turpmāk nodrošinātu tehniskās kontroles kvalitāti, kā arī nepieļautu komersantu negodīgu rīcību, pēc CSDD līdzdalības izbeigšanas kapitālsabiedrībās, svarīgi ir nodrošināt stingru tehniskās kontroles pakalpojuma uzraudzību un kontroli.

Lai to nodrošinātu, CSDD ir izstrādājusi jaunu tehniskās apskates pakalpojuma koncepciju, kas paredz jaunu darbības modeli transportlīdzekļu tehniskās apskates jomā, saskaņā ar kuru, atbilstoši Ceļu satiksmes likuma 4.panta piektajai daļai, CSDD arī turpmāk veiks transportlīdzekļu valsts tehnisko apskati, taču tehniskās kontroles pakalpojumus iepirks Publisko iepirkumu likumā noteiktā kārtībā, katrā tehniskās apskates stacijā nodrošinās tehniskās apskates procesa uzraudzību, kā arī normatīvajos aktos noteikto maksājumu iekasēšanu un valsts deleģēto funkciju kontroli.

Tehniskās apskates procesa uzraudzību CSDD nodrošinās, uzturot valsts transportlīdzekļu un to vadītāju reģistru, izveidojot komersantu darba kontroles mehānismu, uzturot videonovērošanas sistēmas, nodrošinot tehniskās kontroles inspektoru apmācību un atestāciju, pārsūdzību izskatīšanas u.c. uzraudzības procesus, kā arī veicot tehniskās kontroles uz ceļiem saskaņā Eiropas Parlamenta un Padomes Direktīvas 2014/47/ES par Savienībā izmantotu komerciālo transportlīdzekļu tehniskajām pārbaudēm uz ceļiem un par Direktīvas 2000/30/EK atcelšanu prasībām.

Tāpat CSDD nodrošinās maksas iekasēšanu par tehnisko apskati visās tehniskās apskates stacijās, savukārt, no šīs naudas maksās komersantiem par tehniskās kontroles veikšanu un finansēs tehniskās apskates uzraudzības funkcijas.

Savukārt, iepirkuma priekšmets būs tehniskās kontroles pakalpojums, kura pasūtītājs būs CSDD un kuru komersantam būs tiesības veikt noteiktā reģionā. Pakalpojuma sniegšana katrā reģionā iepirkumā tiks veidota kā atsevišķa lote, Rīgā – ne mazāk kā divas lotes. Pretendents tiesības veikt tehnisko kontroli noteiktā reģionā iegūs Publisko iepirkumu likumā noteiktā atklāta konkursa kārtībā.

Būtiskākie principi, uz kuriem tiks balstīta publiskā iepirkuma realizācija ir:

- tehniskās kontroles pakalpojuma pieejamība;

- tehniskās kontroles kvalitāte - ceļu satiksmei un videi droši transportlīdzekļi;

- klientu apkalpošanas kvalitāte – ērta pakalpojuma saņemšana;

- pakalpojumam atbilstoša, nediskriminējoša cena;

- tehniskās kontroles pakalpojumu sniedzēju godīgas konkurences iespējas.

Maksu par valsts tehnisko apskati, pamatojoties uz tehniskās kontroles izmaksām un tehniskās apskates procesa uzraudzības izmaksām, tāpat kā līdz šim, noteiks Ministru kabinets vienotu visā valstī.

Šai tehniskās apskates pakalpojuma koncepcijai tika veikts neatkarīgs ārējais audits, kurā secināts, ka koncepcijā paredzētais tehniskās apskates realizācijas modelis nodrošina iespēju CSDD pilnvērtīgi un efektīvi relizēt tai deleģētos valsts pārvaldes uzdevumus un ar tiem saistīto procesu uzraudzību, līdz ar to secināms, ka CSDD līdzdalību kapitālsabiedrībās var izbeigt.

**V. CSDD līdzdalības izbeigšanas ekonomiskais izvērtējums**

CSDD darbība jau kopš tās izveidošanas ir organizēta pēc pašfinansēšanas principa. CSDD budžetu veido ieņēmumi par pakalpojumu sniegšanu, savukārt, visi izdevumi, nodrošinot visu funkciju, tajā skaitā valsts deleģēto, izpildi tiek segti no sava budžeta. Bez tam, CSDD normatīvajos aktos noteiktajā kārtībā iemaksā dividendes valsts budžetā.

Šobrīd CSDD nodrošina arī maksas iekasēšanu par tehnisko apskati visās tehniskās apskates stacijās, savukārt, no šīs naudas maksā Kapitālsabiedrībām par tehniskās kontroles veikšanu un finansē tehniskās apskates uzraudzības funkcijas, kas ir viena no lielākajām izmaksu pozīcijām CSDD budžetā. Ja tehnisko kontroli turpmāk veiks tehniskās apskates uzņēmumi, kas izraudzīti Publisko iepirkumu likumā noteiktā kārtībā, un samaksu par tehnisko apskati iekasēs CSDD, tad finansējums tehniskās apskates uzraudzībai saglabāsies no tehniskās apskates maksājumiem un papildus budžeta līdzekļi tam nebūs nepieciešami.

Bez tam, CSDD vienlaikus ar tehniskās apskates maksājumu iekasēšanu, veic arī valsts uzliktu dažādu pienākumu un maksājumu (transportlīdzekļu ekspluatācijas nodoklis, uzņēmuma vieglo transportlīdzekļu nodoklis, naudas sodi par pārkāpumiem ceļu satiksmē) izpildes kontroli un arī iekasēšanu visās tehniskās apskates stacijās. Katru gadu šo darbību rezultātā valsts budžetā tiek iekasēti apmēram 143 miljoni eiro. Jaunā tehniskās apskates pakalpojuma koncepcija attiecībā uz šīm CSDD funkcijām paredz saglabāt esošo realizācijas modeli.

CSDD atbilstoši Centrālās statistikas pārvaldes izveidotajam un uzturētajam institucionālo vienību klasifikācijas sarakstam ir piederīga pie vispārējās valdības institucionālā sektora, kas nozīmē, ka šī institucionālā vienība ar savu saimnieciskās darbības rezultātu (veiktajiem kapitālieguldījumiem, nekustamā īpašuma atsavināšanu,  peļņu/zaudējumiem u.c. rādītājiem) Eiropas kontu sistēmas (turpmāk – EKS) metodoloģijas izpratnē ietekmē vispārējās valdības budžeta bilanci (neto aizdevumus/neto aizņēmumus). Savukārt vispārējās valdības sektorā veiktie norēķini tiek konsolidēti, kas nozīmē, ka CSDD iemaksas valsts budžetā vai arī budžeta pārskaitījuma CSDD nerada ietekmi uz vispārējās valdības budžeta bilanci.

Izbeidzot CSDD līdzdalību Kapitālsabiedrībās, 2020.gadā, kad tiks pārdotas CSDD piederošās kapitāldaļas, CSDD ieņēmumi pieaugs par kapitāldaļu pārdošanas summu (summa tiks noteikta sertificētam vērtētājam novērtējot kapitāldaļu vērtības). Atbilstoši EKS metodoloģijai finanšu darījumi netiek uzskaitīti kā vispārējās valdības budžeta ieņēmumi vai izdevumi, tādējādi no CSDD piederošo SIA “Auteko&TUV Latvija”, SIA “Autests”, SIA “Scantest” un SIA “Venttest” kapitāla daļu pārdošanas gūtie ieņēmumi netiks uzskaitīti kā vispārējās valdības budžeta ieņēmumi.

Savukārt turpmākajos gados pēc kapitāldaļu atsavināšanas CSDD ieņēmumi samazināsies, jo CSDD vairs nesaņems dividendes. CSDD saņemoto dividenžu summa ir atkarīga no akreditēto uzņēmumu  peļņas atbilstošajā gadā, taču, vadoties no līdzšinējās pieredzes, CSDD ieņēmumi katru turpmāko gadu samazinātos par ≈ 600 000 EUR gadā. Samazinoties CSDD ikgadējiem ieņēmumiem, samazināsies arī CSDD peļņa, tādējādi ietekmējot CSDD iemaksas valsts budžetā no dividendēm. Tādējādi, ņemot vērā CSDD piederību vispārējās valdības sektorā, CSDD no kapitālsabiedrībām saņemamo dividenžu kritums negatīvi ietekmēs vispārējās valdības budžeta bilanci vidējā termiņā.

CSDD piederošo kapitāla daļu atsavināšanas laika grafiks ir atkarīgs no šī ziņojuma sadaļā “VII. Līdzdalības izbeigšanas kārtība” minēto soļu realizācijas, taču prognozējam, ka kapitāldaļu atsavināšana varētu tikt pabeigta 2020.gadā attiecīgi iepriekšminētais CSDD ieņēmumu (dividenžu) kritums realizētos sākot no nākamā gada pēc kapitāldaļu atsavināšanas – attiecīgi 2021.gadā.

**VI. Riski, ja CSDD saglabā līdzdalību Kapitālsabiedrībās**

**Interešu konflikta risks. Nepieciešamība nodalīt CSDD, kā uzraugošo institūciju no akreditētām sabiedrībām, kas veic tehnisko kontroli.** Tehniskās kontroles uzraudzības sistēma šobrīd ir pilnībā nodalīta no pakalpojuma sniedzēja, transportlīdzekļu tehniskās kontroles funkciju tehniskās apskates ietvaros pilnībā nododot akreditētajām sabiedrībām, tomēr, saglabājot CSDD līdzdalību Kapitālsabiedrībās, CSDD kā uzraugošā institūcija netiek nodalīta no akreditētām sabiedrībām. Veidojas situācija, ka uzraugošā institūcija vienlaicīgi ir arī viena no akreditēto (un uzraugāmo) sabiedrību kapitāldaļu turētājām un transportlīdzekļu tehniskā stāvokļa kontroles pakalpojuma sniedzējām. Kā norādījusi Konkurences padome 2018.gada 16.jūlija Tirgus uzraudzības noslēguma ziņojumā “Konkurences ierobežojumi transportlīdzekļu valsts tehniskās apskates jomā”, šāda finansiāla iesaiste akreditētajās sabiedrībās rada būtisku risku CSDD objektivitātei un neitralitātei, vērtējot akreditēto sabiedrību darbību, tiek radīts būtisks risks interešu konfliktam. Uzraugošās institūcijas finansiāla atsaiste un neatkarība no akreditētajām sabiedrībām ir tas, kas jebkurā saimnieciskajā darbībā nodrošina neitrālu un objektīvu akreditēto sabiedrību kontroli, veicina konkurenci un klientu/patērētāju ieguvumus.

**Konkurences ierobežošana.** Konkurences likuma 3.panta otrajā noteikts, ka kapitālsabiedrība, kurā publiskai personai ir izšķiroša ietekme, savā darbībā nodrošina brīvu un godīgu konkurenci. 2020.gada 1.janvārī spēkā stājies likuma 141.pants, kura pirmajā daļā noteikts, ka kapitālsabiedrībai, kurā publiskai personai ir izšķiroša ietekme, aizliegts ar savu darbību kavēt, ierobežot vai deformēt konkurenci, kas var izpausties arī kā:

1) tirgus dalībnieku diskriminācija, radot atšķirīgus konkurences apstākļus;

2) priekšrocību radīšana kapitālsabiedrībai, kurā publiskai personai ir tieša vai netieša līdzdalība;

3) darbības, kuru dēļ cits tirgus dalībnieks ir spiests atstāt kādu konkrēto tirgu vai tiek apgrūtināta potenciāla tirgus dalībnieka iekļūšana vai darbība tirgū.

CSDD dalība Kapitālsabiedrībās nodrošina CSDD iespēju realizēt Kapitālsabiedrību stratēģisko vadību un lēmumu pieņemšanu, piedalīties ikdienas darbā katrā tehniskās apskates stacijā, tai skaitā nodrošināt to, ka Kapitālsabiedrības bez CSDD nevar pieņemt būtiskus lēmumus, piemēram, nevar izlemt jautājumus par jaunu tehniskās apskates staciju atvēršanu vai nerentablo staciju slēgšanu. CSDD nodrošina būtisku ietekmi attiecībā uz Kapitālsabiedrību stratēģisko darbību. Konkurences padome 2018.gada 16.jūlija Tirgus uzraudzības noslēguma ziņojumā “Konkurences ierobežojumi transportlīdzekļu valsts tehniskās apskates jomā” paudusi bažas, ka CSDD kā visu akreditēto sabiedrību daļēja kapitāldaļu turētāja ir spējīga realizēt tādu ietekmi, lai nodrošinātu, ka visas sabiedrības tirgū darbojas kā vienota ekonomiska vienība un tādējādi CSDD un akreditētās sabiedrības varētu tikt uzskatītas par kolektīvu vienību, kas atrodas dominējošā stāvoklī transportlīdzekļu tehniskās kontroles tirgū Latvijā un spēj ievērojami kavēt, ierobežot vai deformēt konkurenci šajā tirgū.

**Objektivitāte iepirkuma rezultātu izvērtēšanā.** CSDD dalība Kapitālsabiedrībās un finansiāla iesaiste rada potenciālu risku CSDD objektivitātei un neitralitātei, vērtējot akreditēto sabiedrību pieteikumus iepirkumā.

**VII. Līdzdalības izbeigšanas kārtība**

CSDD kā publiskas personas kapitālsabiedrības darbību, tai skaitā rīcību ar kapitālsabiedrības mantu un līdzdalību citās kapitālsabiedrībās regulē [Valsts pārvaldes iekārtas likums](file:///C:\\Users\\Kitija.Eglite\\Desktop\\Valsts%20pārvaldes%20iekārtas%20likums,%2088.%20pants.%20https:\\likumi.lv\\ta\\id\\63545" \l "p88) (attiecībā uz kapitālsabiedrības komercdarbības pamatprincipiem un kārtību, kādā izvērtējama līdzdalība citās kapitālsabiedrībās), [Publiskas personas kapitāla daļu un kapitālsabiedrību pārvaldības likums](file:///C:\\Users\\Kitija.Eglite\\Desktop\\Publiskas%20personas%20kapitāla%20daļu%20un%20kapitālsabiedrību%20pārvaldības%20likums.%20https:\\likumi.lv\\ta\\id\\269907) (jautājumos par kapitāla daļu pārvaldību, dalības citās kapitālsabiedrībās iegūšanu, grozīšanu un izbeigšanu, u.c.), [Komerclikums](file:///C:\\Users\\Kitija.Eglite\\Desktop\\Komerclikums.%20https:\\likumi.lv\\ta\\id\\5490) (jautājumos par kapitālsabiedrības darbību, kas nav regulēti [Publiskas personas kapitāla daļu un kapitālsabiedrību pārvaldības likumā](file:///C:\\Users\\Kitija.Eglite\\Desktop\\Publiskas%20personas%20kapitāla%20daļu%20un%20kapitālsabiedrību%20pārvaldības%20likums.%20https:\\likumi.lv\\ta\\id\\269907)), un [Publiskas personas finanšu līdzekļu un mantas izšķērdēšanas novēršanas likums](file:///C:\\Users\\Kitija.Eglite\\Desktop\\Publiskas%20personas%20finanšu%20līdzekļu%20un%20mantas%20izšķērdēšanas%20novēršanas%20likums.%20https:\\likumi.lv\\ta\\id\\36190) attiecībā uz principiem rīcībai ar mantu.

Atbilstoši Publiskas personas finanšu līdzekļu un mantas izšķērdēšanas novēršanas likuma 2.panta trešajai daļai publiskas personas kapitālsabiedrība savā rīcībā ar finanšu līdzekļiem un mantu ievēro [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums" \t "_blank)  noteiktos publiskas personas komercdarbības pamatus, kā arī šajā likumā un citos normatīvajos aktos noteiktos pienākumus un ierobežojumus. Kapitālsabiedrība šā likuma izpratnē nav privātpersona.

Atbilstoši [Publiskas personas kapitāla daļu un kapitālsabiedrību pārvaldības likuma](file:///C:\Users\Kitija.Eglite\Desktop\Publiskas%20personas%20kapitāla%20daļu%20un%20kapitālsabiedrību%20pārvaldības%20likums.%20https:\likumi.lv\ta\id\269907) 9.panta otrajai daļai lēmumu par atļauju publiskas personas kapitālsabiedrībai izbeigt līdzdalību citā kapitālsabiedrībā pieņem attiecīgās publiskās personas augstākā lēmējinstitūcija, kas atbilstoši šā likuma 1.panta 14.punktam attiecībā uz valsts kapitālsabiedrību pārvaldību ir Ministru kabinets. Attiecīgi, pamatojoties [Publiskas personas kapitāla daļu un kapitālsabiedrību pārvaldības likuma](file:///C:\Users\Kitija.Eglite\Desktop\Publiskas%20personas%20kapitāla%20daļu%20un%20kapitālsabiedrību%20pārvaldības%20likums.%20https:\likumi.lv\ta\id\269907) 9.panta otro daļu un 118.panta otro daļu, CSDD līdzdalības izbeigšanai citā kapitālsabiedrībā ir nepieciešama Ministru kabineta atļauja. Bez tam, atbilstoši [Publiskas personas kapitāla daļu un kapitālsabiedrību pārvaldības likuma](file:///C:\Users\Kitija.Eglite\Desktop\Publiskas%20personas%20kapitāla%20daļu%20un%20kapitālsabiedrību%20pārvaldības%20likums.%20https:\likumi.lv\ta\id\269907) [9.panta otrajai un ceturtajai daļa](file:///C:\Users\Kitija.Eglite\Desktop\Publiskas%20personas%20kapitāla%20daļu%20un%20kapitālsabiedrību%20pārvaldības%20likums,%209.%20pants.%20https:\likumi.lv\ta\id\269907#p9)i Ministru kabineta lēmumā par atļauju valsts kapitālsabiedrībai izbeigt līdzdalību citā kapitālsabiedrībā norāda līdzdalības izbeigšanas kārtību.

Tā kā CSDD nevienā no Kapitālsabiedrībām nav vienīgā dalībniece, primāri izvērtējamais līdzdalības izbeigšanas veids ir kapitāldaļu atsavināšana, kas veicama ievērojot Kapitālsabiedrību statūtos noteiktās pārējo dalībnieku pirmpirkuma tiesības, kā arī Publiskas personas finanšu līdzekļu un mantas izšķērdēšanas novēršanas likuma 3.panta 2.punktā noteikto pienākumu lietderīgi rīkoties ar finanšu līdzekļiem un mantu, t.i. mantu atsavināt un nodot īpašumā vai lietošanā citai personai par iespējami augstāku cenu. Attiecīgi CSDD piederošās kapitāldaļas atsavināmas organizējot atklātu izsoli un pārējo dalībnieku pirmpirkuma tiesības realizējamas par izsolē nosolīto cenu Komerclikuma 189.pantā un Kapitālsabiedrību statūtos noteiktajā kārtībā.

Izstrādājot kapitāldaļu izsoles noteikumus, tajos būs iekļaujama informācija par nepieciešamību ieguvējam, iesniegt apvienošanās ziņojumu Konkurences padomei, ja tirgus dalībniekam, iegādājoties kapitāldaļas, izpildās kāds no Konkurences likuma 15.pantā noteiktiem apvienošanās paziņošanas kritērijiem.

Kapitāla daļu pārdošanas sākotnējā vērtība, atbilstoši [Publiskas personas kapitāla daļu un kapitālsabiedrību pārvaldības likuma](file:///C:\Users\Kitija.Eglite\Desktop\Publiskas%20personas%20kapitāla%20daļu%20un%20kapitālsabiedrību%20pārvaldības%20likums.%20https:\likumi.lv\ta\id\269907) [140.panta](file:///C:\Users\Kitija.Eglite\Desktop\Publiskas%20personas%20kapitāla%20daļu%20un%20kapitālsabiedrību%20pārvaldības%20likums,%20140.%20pants.%20https:\likumi.lv\ta\id\269907#p140) pirmās daļas trešajam punktam, jānosaka neatkarīgam sertificētam vērtētājam saskaņā ar Latvijā atzītiem vērtēšanas standartiem.

**VIII. Kopsavilkums**

Normatīvajos aktos noteiktajā kārtībā pārvērtējot CSDD līdzdalību Kapitālsabiedrībās, tika secināts, ka CSDD līdzdalības saglabāšana Kapitālsabiedrībās nav lietderīga un izbeidzama [Publiskas personas kapitāla daļu un kapitālsabiedrību pārvaldības likumā noteiktajā kārtībā - saņemot Ministru kabineta atļauju līdzdalības izbeigšanai.](file:///C:\Users\Kitija.Eglite\Desktop\Publiskas%20personas%20kapitāla%20daļu%20un%20kapitālsabiedrību%20pārvaldības%20likums.%20https:\likumi.lv\ta\id\269907) CSDD piederošo kapitāldaļu atsavināšana, veicama ievērojot Kapitālsabiedrību statūtos noteiktās pārējo dalībnieku pirmpirkuma tiesības, kā arī Publiskas personas finanšu līdzekļu un mantas izšķērdēšanas novēršanas likuma 3.panta 2.punktā noteikto pienākumu lietderīgi rīkoties ar finanšu līdzekļiem un mantu, t.i. mantu atsavināt un nodot īpašumā vai lietošanā citai personai par iespējami augstāku cenu. Attiecīgi CSDD piederošās kapitāldaļas atsavināmas organizējot izsoli.

Satiksmes ministrs Tālis Linkaits

Vizē:Valsts sekretāre Ilonda Stepanova

Reinis Nīmanis, 67025719

reinis.nimanis@csdd.gov.lv